Heuning :: die monster in jou
DIE MONSTER IN JOU – 20 Junie 2012
Wie is jy? Wie het jou gemaak? Wie het jou gevorm? Wat het jou gevorm? Wat en wie het gemaak dat jy is soos jy is?
Ek wonder so by myself: het elkeen van ons nie dalk so 'n monstertjie of twee in ons nie? Ek praat nou glad nie van die bose of van demone of sulke lelike goed nie. Ek praat van goeters wat in jou heers, wat dalk moet uit; goed wat jy in jou ronddra, wat jou lewe versuur, dinge waarvan jy sukkel om ontslae van te raak. 'n Monster of twee. Dalk het een in jou binnekant gevorm in jou kinderjare, of dalk in jou huwelik; iets wat so nou en dan sy kop uitsteek en jou lewe versuur. Dalk het jou ouers help bou aan hierdie ding en dalk is hulle heeltemal onbewus daarvan dat hulle dit gedoen het.
Ek deel so ietsie persoonlik: toe ek klein was, het ek nie die fraaiste ou klein oorskulpies gehad nie. Inteendeel! As die wind opgesteek het buite, moes my ma my vinnig onder dak kry, want die wind sou dalk my nek afdraai. En nouja, met jou kort skool-haarkapsel kon mens nou nie eintlik die goed onder die hare wegsteek nie en het Willempie te aardig gelyk. Mense het dikwels iets daaroor te sê gehad en so het 'n slegte selfbeeld-monster in my gevorm. Die punt is, of ander dit sleg bedoel het of nie, dit het 'n impak gehad in my lewe. Ek glo daar is vandag baie mense met 'n swak selfbeeld-monster in hulle.
Gen. 1:16: Toe het God gesê: kom ons maak die mens as ons verteenwoordiger, ons beeld... Ons moet daardie slegte selfbeeld vervang met 'n goeie Godsbeeld, want dít is wat werklik van belang is. Wees egter ook versigtig om nie "selfbeeld" te misbruik as verskoning om nie die beste van die lewe te maak nie. Het jy dalk so 'n monster wat daar binnekant heers en wat gaan jy met hom doen?
'n Ander monster is die eie ek. Hy kan verskillende vorms aanneem, soos hoogmoed, trots en meewarigheid; jy dink jy is beter as ander. Dis 'n verskriklike ding daardie, want hy laat jou iets probeer wees wat jy nooit sal wees nie. Hy is die alter ego van minderwaardigheid, wat op sy beurt weer maak dat jy bang is om te wys wie jy regtig is. Spreuke 8:13: Om die Here te dien, is om te haat wat verkeerd is. Daarom haat ek hoogmoed en hovaardigheid, 'n verkeerde lewe en slinkse woorde. Lyk my Salomo koppel nou sommer hoogmoed aan slinksheid en 'n verkeerde lewe. Hoogmoed is 'n reuse monster, oppas vir hom.
Ps. 139:1-6 Here, U sien dwarsdeur my, U ken my. Of ek sit en of ek opstaan, U weet dit, U ken my gedagtes nog voordat hulle by my opkom. Of ek reis en of ek oorbly, U bepaal dit, U is met al my paaie goed bekend. Daar is nog nie 'n woord op my tong nie of U, Here, weet wat dit gaan wees. U omsluit my van alle kante, U neem my in besit. Dié wete oorweldig my, dit is te hoog vir my begrip.